user
'Kulungile-ke. Asihlale phansi njengoba usho. Sizoqhubeka. Vele uselele
umntanami, isilele indodana yami.'
'Hlala lapha-ke. Ngizohlala la, ungangithinti bandla Sipho, ngiyakucela.
Ungangithinti.' Ahlale abheke le. Kusobala ukuthi usengilahlile ngempela
uNokwazi. Kodwa pho eminyakeni emibili nje vo!
'Uphumaphi Sipho?' ebuza.
'Nokwazi, ngicela uxolo, Sithandwa. Ngizozama ukulubeka udaba lonke, yize
ngizolubeka ngezinqamulelayo nje ukuze sisheshe singene endlini. Ngase
ngikhathele ukusebenza ngingayiboni imali. Ngase ngifuna ukushesha
ngiqedele ilobolo ebese sishada. Ngangifuna sithi singashada ebese siyohlala
sobathathu edolobheni, mina nawe nendodana yethu, sibe ngumndeni
onentokozo.' Ngigwinye amathe.
'Kwase kubanjani Sipho?' kubuza yena.
'Ngahamba Nokwazi sengiyibonile imali laphaya emsebenzini ukuthi
igcinwaphi. Akekho owayesebenza ngalelo langa engahamba ngalo. Ngafika
sekumnyama kuthule kuthe cwaka. Ngavula kahle ngokhiye engase
ngiwebile, ngayithatha yonke leyo mali.'
'Uqonde ukuthi wawufuna ukungishada ngemali yokwebiwa? Ngemali
yokwebiwa Sipho?'
'Ayikho into engangizoyenza Nokwazi. Uyihlo nawe uyazi ukuthi wayejahe
kanjani ukuthi sishade nawe. Nami futhi ngangifuna ukuba usheshe usondele
neno.'
'Qhubeka Sipho.'
'Ngayithatha-ke imali ngaphuma. Kwaba yinhlanhla nje ukuthi onogada
bangangizwa ngisangena. Inkinga yaba lapho sengiphuma, bangibona.
Saqhuma kanye isibhamu ...!'
'Isibhamu futhi!' egxuma ema laphaya. 'Namanje usakhuluma ngesibhamu!'

Chaza kafushane ukuthi uSipho waboshwa kanjani.
assistant
Wathi lapho esephuma emva kokuntshontsha imali efemini
onogada bambona, wagcina ngokubanjwa. 